SPRÁVA KOMISIE EURÓPSKEMU PARLAMENTU A RADE o výdavkoch EPZF Systém včasného varovania č. 7-9/2013 /* COM/2013/0717 final */





OBSAH 1........... Úvod. 3 2........... Príjmy pripísané EPZF. 3 3........... Pripomienky k predbežnému plneniu rozpočtu EPZF na rok 2013. 4 4........... Čerpanie príjmov pripísaných EPZF. 7 5........... Závery. 8 Príloha 1: || Predbežné čerpanie rozpočtových prostriedkov EPZF k 31.7.2013 1. Úvod V prílohe 1 sa uvádza skutočná úroveň plnenia rozpočtu v období od 16. októbra 2012 do 31. júla 2013 v porovnaní s predpokladaným profilom výdavkov podľa ukazovateľa, ktorý je určený na základe ustanovení článku 20 nariadenia Rady (ES) č. 1290/2005[1]. 2. Príjmy pripísané EPZF Na základe pravidiel podľa článku 34 nariadenia Rady (ES) č. 1290/2005 o financovaní Spoločnej poľnohospodárskej politiky sa príjmy pochádzajúce z finančných opráv podľa rozhodnutí o overení súladu, z nezrovnalostí a z odvodov za mlieko označujú ako príjmy pripísané na financovanie výdavkov EPZF. Podľa týchto pravidiel sa pripísané príjmy môžu využívať na financovanie výdavkov EPZF. V prípade, že sa časť týchto príjmov nevyužije, automaticky sa prenesie do nasledujúceho rozpočtového roka.[2] V rozpočte EPZF na rok 2013 sa zohľadnili: najnovšie odhady Komisie v súvislosti s potrebami na financovanie očakávaných výdavkov na trhové opatrenia a priamu pomoc, a odhady pripísaných príjmov, ktoré by sa mali podľa očakávania získať počas príslušného rozpočtového roku, ako aj prenesený zostatok pripísaných príjmov, ktoré zostali k dispozícii z predchádzajúceho rozpočtového roka. Komisia vo svojom návrhu týkajúcom sa výšky rozpočtových prostriedkov EPZF v rozpočte na rok 2013 zohľadnila celkové očakávané pripísané príjmy a v návrhu rozpočtu na rok 2013 požiadala o rozpočtové prostriedky vypočítané odpočítaním odhadovanej výšky pripísaných príjmov od odhadovaných potrieb. Rozpočtový orgán prijal nový rozpočet EPZF so zohľadnením očakávaných pripísaných príjmov. V čase zostavovania rozpočtu na rok 2013 Komisia odhadovala dostupné pripísané príjmy na 1 533 miliónov EUR. Konkrétne: – pripísané príjmy, ktorých vytvorenie sa očakávalo v priebehu rozpočtového roku 2013, sa odhadovali na 628 miliónov EUR. Z opráv na základe overenia súladu sa očakávala suma 389 miliónov EUR a z nezrovnalostí suma 161 miliónov EUR. Príjmy z odvodov za mlieko sa odhadovali na 78 miliónov EUR, – suma očakávaných pripísaných príjmov, ktorá sa má preniesť z rozpočtového roku 2012 do rozpočtového roku 2013, bola odhadnutá na 905 miliónov EUR (vrátane zostatku z Fondu na reštrukturalizáciu v odvetví cukru, ktorý sa odhaduje na 675 miliónov EUR). Komisia v rozpočte na rok 2013 vyčlenila tieto pôvodne odhadované príjmy vo výške 1 533 miliónov EUR na dva režimy. Konkrétne: – 500 miliónov EUR na prevádzkové fondy pre organizácie výrobcov v odvetví ovocia a zeleniny, a – 1 033 miliónov EUR na režim jednotnej platby. Rozpočtový orgán na tieto dva režimy nakoniec schválil rozpočtové prostriedky vo výške 267 miliónov EUR a 30 635 miliónov EUR v súlade s návrhom Komisie. Uvedený súčet schválených rozpočtových prostriedkov a uvedených pripísaných príjmov zodpovedá celkovému odhadu dostupných rozpočtových prostriedkov vo výške 767 miliónov EUR na prevádzkové fondy pre organizácie výrobcov v sektore ovocia a zeleniny a 31 668 miliónov EUR na režim jednotnej platby. V prílohe 1, ktorá obsahuje predbežné plnenie rozpočtu v roku 2013 za obdobie do 31. júla 2013, sú schválené rozpočtové prostriedky na tieto dva režimy zahrnuté na úrovni článku do rozpočtových prostriedkov určených pre odvetvie ovocia a zeleniny vo výške 611 miliónov EUR a neviazanú priamu pomoc vo výške 38 076 miliónov EUR bez toho, aby sa zohľadnili už spomenuté pripísané príjmy. Po zahrnutí pripísaných príjmov do týchto odvetví celkové plánované rozpočtové prostriedky na rok 2013 dosiahli 1 111 miliónov EUR pre odvetvie ovocia a zeleniny a 39 109 miliónov EUR na oddelenú priamu pomoc. 3. Pripomienky k predbežnému plneniu rozpočtu EPZF na rok 2013 Predbežná úroveň plnenia rozpočtu za obdobie od 16. októbra 2012 do 31. júla 2013 je znázornená v prílohe 1. Porovnáva sa s profilom výdavkov na základe ukazovateľa, ktorý bol určený na základe ustanovení článku 20 nariadenia Rady (ES) č. 1290/2005. V tejto časti sa uvádzajú stručné pripomienky k niektorým rozpočtovým článkom, ktoré vykazujú najvýznamnejšie rozdiely medzi skutočnou a očakávanou úrovňou plnenia rozpočtu na rok 2013. 3.1. Trhové opatrenia Čerpanie rozpočtových prostriedkov na intervencie na poľnohospodárskych trhoch bolo o 120,9 milióna EUR vyššie oproti schváleným rozpočtovým prostriedkom stanoveným na základe ukazovateľa k 31. júlu 2013. Tento rozdiel je čistý účinok modelov čerpania najmä v odvetví ovocia a zeleniny, vo vinárskom odvetví, v odvetví bravčového mäsa a hydiny. 3.1.1. Potravinové programy (+10,6 milióna EUR) Po pomalšom čerpaní rozpočtových prostriedkov na režim rozdeľovania potravín najodkázanejším osobám v prvej polovici rozpočtového roka členské štáty v súčasnosti zrýchlili jeho plnenie. Podobne ako v minulom roku, vzhľadom na zabezpečenie dodávok potravín na zimné obdobie, sa realizácia väčšej časti platieb očakáva v posledných mesiacoch rozpočtového roka. Keďže rok 2013 je posledným rokom tohto režimu, je zrejmé, že existuje tlak na úrovni ČŠ na plnenie rozpočtu v roku 2013 v plnom rozsahu. Financovanie tohto režimu podlieha rozpočtovému limitu 500 miliónov EUR, a preto jeho plnenie nesmie prekročiť výšku schválených rozpočtových prostriedkov. 3.1.2. Ovocie a zelenina (+275,7 milióna EUR v porovnaní so schválenými rozpočtovými prostriedkami) Pokiaľ ide o schválené rozpočtové prostriedky, túto úroveň čerpania pravdepodobne spôsobili výdavky na prevádzkové fondy pre režim organizácií výrobcov, ktorý je financovaný zo schválených rozpočtových prostriedkov a z príjmov pripísaných do tohto režimu v rozpočte na rok 2013 (Poznámka: Podrobnosti sú uvedené v bode 2). Táto úroveň plnenia je výsledkom uplatňovania ukazovateľa v období do 31. júla 2013 na schválené rozpočtové prostriedky, ktoré nezahŕňajú príjmy pripísané tomuto sektoru. Poznámka pod čiarou * v tabuľke predbežného čerpania, ktorá sa nachádza v prílohe 1, znázorňuje, aká by bola situácia, pokiaľ by sa bol ukazovateľ z 31. júla 2013 uplatnil na všetky rozpočtové prostriedky, ktoré majú byť podľa očakávania k dispozícii na financovanie tohto sektora. Ako sa uvádza v bode 2, celkové predpokladané financovanie tohto odvetvia sa skladá zo schválených rozpočtových prostriedkov vo výške 611 miliónov EUR a príjmov pripísaných tomuto odvetviu, ktoré sa odhadujú na 500 miliónov EUR. Ak by sa bol ukazovateľ uplatnil na celkové financovanie vo výške 1 111 miliónov EUR, ktoré by mali byť dostupné na financovanie tohto odvetvia, čerpanie by potom bolo nižšie o –54,1 milióna EUR, čo zodpovedá čistému účinku dočasného spomalenia platieb na režim pre organizácie výrobcov, nedostatočného plnenia programu konzumácie ovocia v školách a rýchlejšieho využívania rozpočtových prostriedkov na pomoc skupinám výrobcov. Vzhľadom na vynaložené a predpokladané výdavky členských štátov v roku 2013 na prevádzkové fondy pre organizácie výrobcov a režimy predbežného uznávania , po zohľadnení príjmov pripísaných tomuto sektoru, Komisia v tomto čase odhaduje, že celkové dostupné finančné prostriedky budú stačiť na pokrytie potrieb tohto sektora. Komisia napriek tomu bude ďalej pozorne sledovať situáciu v tomto sektore. 3.1.3. Výrobky vinohradnícko-vinárskeho odvetvia (-117,1 milióna EUR) Spomalenie pri čerpaní dostupných rozpočtových prostriedkov vinohradnícko-vinárskeho odvetvia vyplýva zo skutočnosti, že v niektorých členských štátoch sa balík finančných prostriedkov vyhradených na toto odvetvie v minulosti čerpal pomalšie, zatiaľ čo ukazovateľ je založený na historicky priemernom tempe platieb. Napriek tomu, vzhľadom na historicky vysokú úroveň čerpania v tomto odvetví, ako aj na zmeny legislatívy, ktoré nedávno Komisia navrhla a riadiaci výbor v júli 2013 schválil, zamerané na uľahčenie realizácie určitých opatrení, Komisia očakáva, že tempo platieb členských štátov sa ku koncu roka zvýši. V tejto chvíli sa tento rozdiel považuje za dočasný a očakáva sa úplné plnenie rozpočtu. 3.1.4. Bravčové mäso, vajcia a hydina, včelárstvo a iné živočíšne výrobky (-20,6 milióna EUR) Nižšia úroveň čerpania rozpočtových prostriedkov v tomto článku bola dosiahnutá v dôsledku postupných znížení úrovne vývozných náhrad v októbri 2012 a vo februári 2013 v sektore hydiny. Keďže nedošlo k významnému rozdielu v množstvách vývozu, očakáva sa, že celkové výdavky na toto opatrenie budú nižšie, ako sa odhadovalo počas prípravy rozpočtu na rok 2013, čo na konci roka povedie v tomto rozpočtovom riadku k nedostatočnému čerpaniu. 3.2. Priama pomoc Čerpanie rozpočtových prostriedkov na priamu pomoc bolo v porovnaní s úrovňou ukazovateľa k 31. júlu 2013 vyššie o 740,4 milióna EUR. 3.2.1. Neviazaná priama pomoc (+791,2 milióna EUR v porovnaní so schválenými rozpočtovými prostriedkami) Pokiaľ ide o schválené rozpočtové prostriedky, režim jednotnej platby (RJP) vykazuje prečerpanie rozpočtu, ktoré je výsledkom uplatňovania ukazovateľa na schválené rozpočtové prostriedky, ktoré nezahŕňajú príjmy pripísané tomuto odvetviu, za obdobie do 31. júla 2013. Poznámka pod čiarou * v tabuľke predbežného čerpania, ktorá sa nachádza v prílohe 1, znázorňuje, aká by bola situácia, pokiaľ by sa bol ukazovateľ z 31. júla 2013 uplatnil na všetky rozpočtové prostriedky, ktoré majú byť podľa očakávania k dispozícii na financovanie neviazanej priamej pomoci. Ako sa uvádza v bode 2, celkové predpokladané financovanie dostupné na neviazanú priamu pomoc sa skladá zo schválených rozpočtových prostriedkov vo výške 38 076 miliónov EUR a príjmov pripísaných neviazanej priamej pomoci, ktoré sa odhadujú na 1 033 miliónov EUR. Pokiaľ by sa bol ukazovateľ uplatnil na celkové financovanie vo výške 39 109 miliónov EUR, ktoré by mali byť dostupné na financovanie neviazanej priamej pomoci, čerpanie by potom bolo nižšie o –239,6 milióna EUR . Tento rozdiel vyplýva zo spôsobu, akým sa zostavuje ukazovateľ pre režim jednotnej platby (založený na tempe platieb z roku 2012, ale zohľadňujúci skutočné platby za prvé dva mesiace roka). Hodnota tohto ukazovateľa sa v súčasnosti rovná 99,8 % v porovnaní so skutočným čerpaním k 30. aprílu 2013, ktoré predstavuje 99 %.[3]. Na druhej strane členské štáty už mierne prekročili plánované čerpanie rozpočtových prostriedkov podľa odhadu v rámci rozpočtu pre režim jednotnej platby na plochu zhruba o 0,2 %. Pokiaľ ide o režim neviazanej osobitnej pomoci podľa článku 68, očakáva sa, že čerpanie členských štátov v roku 2013 dosiahne úroveň schválených rozpočtových prostriedkov. Komisia v tejto chvíli očakáva, že dostupné rozpočtové prostriedky a pripísané príjmy sú dostatočné na krytie skutočného čerpania v rámci tohto článku. Komisia bude ďalej pozorne sledovať situáciu v oblasti neviazanej priamej pomoci, aby vyhodnotila možné čisté nedostatočné čerpanie. 3.2.2. Ďalšia priama pomoc (-50,4 milióna EUR) Rozdiel v čerpaní schválených rozpočtových prostriedkov na ďalšiu priamu pomoc v porovnaní s úrovňou ukazovateľa k 31. júlu 2013 je dôsledkom mierne pomalšej realizácie niektorých režimov, najmä v prípade režimu viazanej osobitnej pomoci podľa článku 68 a dodatočných súm pre výrobcov cukrovej repy a cukrovej trstiny a významných opráv, ktoré vykázali niektoré členské štáty. Na druhej strane, rozpočet na platby priamej pomoci v režime POSEI bol prekročený po prijatí nariadenia Rady (ES) č. 228/2013, ktorým sa povolila jednorazová platba prémie pre výrobcov banánov v rozpočtovom roku 2013. Vzhľadom na nadmerné čerpanie v režime POSEI Komisia v tejto chvíli pokračuje v pozornom sledovaní situácie týkajúcej sa režimov v rámci ďalšej neviazanej priamej pomoci. 3.3. Audit poľnohospodárskych výdavkov 3.3.1. Schválenie účtov z predchádzajúcich rokov (+176,0 miliónov EUR) Všetky rozhodnutia o schválení účtov očakávané v tomto rozpočtovom roku Komisia prijala už k 31. júlu 2013. V dôsledku týchto rozhodnutí Komisia uhradila prostriedky, t. j. urobila kladné opravy v prospech členských štátov, vo výške približne 7,3 milióna EUR. Treba zdôrazniť, že Komisia vo svojom opravnom liste na rok 2013 navrhla opravy vo výške –56 miliónov EUR na základe priemerného čerpania z predchádzajúcich rokov, keďže sa takéto opravy nedajú predvídať. V novom návrhu rozpočtu vypracovanom v novembri po prvom neúspešnom zmierovacom rokovaní sa táto suma zvýšila na –100 miliónov EUR. Nakoniec po zmierovacom konaní z 5. decembra 2012 rozpočtový orgán schválil rozpočet na rok 2013, v ktorom sa táto suma nakoniec stanovila na −200 miliónov EUR. Komisia sa domnieva, že očakávané opravy na základe jej rozhodnutí o schválení účtov a z dôvodu nedodržania lehôt členskými štátmi na vyplatenie pomoci nebudú stačiť na uhradenie tejto vyššej sumy vo výške –200 miliónov EUR. Konečná suma týchto opráv bude závisieť od očakávaných záporných opráv v dôsledku nedodržiavania platobných lehôt členskými štátmi, ktoré budú výboru pre fondy predložené v novembri 2013. Komisia by však mala pokryť z toho vyplývajúci schodok negatívnych rozpočtových prostriedkov prevodom kladných rozpočtových prostriedkov z iných položiek s cieľom uzatvoriť túto rozpočtovú položku v roku 2013. 4. Čerpanie príjmov pripísaných EPZF Z tabuľky v prílohe 1 vyplýva, že pripísané príjmy vo výške 624,4 milióna EUR boli zinkasované k 31. júlu 2013. Konkrétne: – príjmy z opráv na základe rozhodnutí o overení súladu predstavovali 413,4 milióna EUR, pričom do konca rozpočtového roka sa očakávajú ďalšie významné sumy, na základe rozhodnutia o overení súladu ad-hoc č. 42, ktoré Komisia prijala v auguste 2013, – príjmy z nezrovnalostí dosiahli približne 131,6 milióna EUR, pričom do konca rozpočtového roka sa takisto očakávajú ďalšie sumy, a – do tejto chvíle bola zinkasovaná väčšina príjmov z odvodov za mlieko, ktoré predstavujú približne 79,4 milióna EUR. A napokon, suma pripísaných príjmov, ktorá sa nakoniec preniesla z roku 2012 do roku 2013, predstavovala 1 245,6 milióna EUR vrátane zostatku vo výške približne 755 miliónov EUR v dočasnom Fonde na reštrukturalizáciu v odvetví cukru po tom, ako boli v rámci fondu vyplatené všetky splatné platby. Táto suma je podstatne vyššia ako pôvodne odhadnutá suma 905 miliónov EUR. Výška pripísaných príjmov dostupných na financovanie výdavkov EPZF tak k 31. júlu 2013 predstavuje 1 869,9 milióna EUR. V tejto chvíli Komisia odhaduje, že suma novopripísaných príjmov, ktoré už boli zinkasované a ktoré sa ešte majú zinkasovať v roku 2013, prekročí sumu 628 miliónov EUR, pôvodne odhadovanú na tieto pripísané príjmy v rozpočte na rok 2013. 5. Závery Z doterajšieho čerpania rozpočtových prostriedkov EPZF na rok 2013 za obdobie do 31. júla 2013 vyplýva, že mesačné úhrady členským štátom prekročili profil výdavkov pre čerpanie rozpočtu založený na ukazovateli približne o 1 022,7 milióna EUR. Pripísané príjmy vo výške 1 869,9 milióna EUR sú už k dispozícii a v roku 2013 sa očakáva inkaso dodatočných súm. Komisia sa v tejto chvíli nazdáva, že suma pripísaných príjmov, ktorá bude dostupná na konci roka, bude dostatočná na krytie financovania operačných fondov pre organizácie výrobcov a na režim jednotnej platby, ako sa pôvodne očakávalo pri zostavení rozpočtu na rok 2013, a na očakávané potreby v ostatných riadkoch, ako napríklad schválenie účtov. [1] Ú. v. EÚ L 209, 11.8.2005, s. 1. [2] V článku 14 nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie, sa stanovuje, že interné pripísané príjmy sa prenášajú iba na jeden rok. Preto sa v záujme riadneho rozpočtového hospodárenia tieto pripísané príjmy spravidla využívajú skôr ako ostatné schválené rozpočtové prostriedky z príslušného rozpočtového článku. [3] Úroveň čerpania neviazanej priamej pomoci sa počíta ako percentuálny podiel plánovaných potrieb vrátane sumy pripísaných príjmov pri režime jednotnej platby.